**ЗАКОН**

**О СТРАТЕШКОМ ПЛАНИРАЊУ И УПРАВЉАЊУ РАЗВОЈЕМ У**

**РЕПУБЛИЦИ СРПСКОЈ**

**ГЛАВА I**

**ОСНОВНЕ ОДРЕДБЕ**

**Предмет закона**

**Члан 1.**

Овим законом уређује се систем стратешког планирања и управљања развојем у Републици Српској, начела на којима се заснива стратешко планирање и управљање развојем, институционални оквир, стратешки и спроведбени документи, извори финансирања за реализацију развојних стратешких приоритета одрживог развоја и друга питања од значаја за стратешко планирање и управљање развојем у Републици Српској.

**Циљ закона**

**Члан 2.**

(1) Циљ овог закона је успостављање јединственог и функционалног система планирања и управљања одрживим развојем у Републици Српској.

(2) Остваривањем циља из става 1. овог члана обезбјеђују се предуслови за усаглашен развој Републике Српске.

**Значење појединих појмова**

**Члан 3.**

Појмови употријебљени у овом закону имају сљедеће значење:

1) стратешко планирање подразумијева процес креирања стратешких циљева развоја и дефинисање начина њиховог остваривања,

2) приоритети су кључне области и смјерови дјеловања за постизање стратешких циљева у оквиру стратешких докумената,

3) одрживи развој је развој друштва који расположивим ресурсима задовољава људске потребе, не угрожавајући природне системе и околину, чиме се осигурава дугорочно постојање људског друштва и његовог окружења,

4) управљање развојем обухвата претварање развојних циљева и приоритета у конкретне активности те њихову реализацију, праћење и вредновање њихових резултата са јасним развојним и финансијским ефектима и институционалним одговорностима,

5) једнаке могућности за све грађане су принципи који подразумијевају недискриминацију, равноправност полова, права на културне, вјерске и језичке различитости свих грађана, те права дјетета, старијих лица и лица са инвалидитетом.

**Начела система стратешког планирања и управљања развојем у**

**Републици Српској**

**Члан 4.**

Начела система стратешког планирања и управљања развојем у Републици Српској су:

1) начело хоризонталне и вертикалне усклађености и координaције процеса стратешког планирања и управљања развојем између републичких органа управе и јединица локалне самоуправе,

2) начело одговорности, ефективности и ефикасности републичких органа управе и јединица локалне самоуправе у процесима стратешког планирања и управљања развојем,

3) начело јавности, транспарентности и партнерства са представницима пословне и академске заједнице, невладиног сектора, других интересних група и грађана и медија, у одређивању развојних приоритета,

4) начело социјалне укључености, равноправности полова и једнаких могућности за све грађане Републике Српске,

5) начело одрживог развоја.

**ГЛАВА II**

**ИНСТИТУЦИОНАЛИ ОКВИР ЗА СТРАТЕШКО ПЛАНИРАЊЕ И УПРАВЉАЊЕ РАЗВОЈЕМ**

**Носиоци послова стратешког планирања и управљања развојем**

**Члан 5.**

(1) Носиоци послова стратешког планирања и управљања развојем су:

1) Влада Републике Српске (у даљем тексту: Влада),

2) републички органи управе и службе Владе,

3) органи јединице локалне самоуправе.

(2) Послове стратешког планирања и управљања развојем прописане овим законом за Владу обавља Генерални Секретаријат Владе (у даљем тексту: послови Генералног секретаријата Владе).

**Послови Генералног секретаријата Владе**

**Члан 6.**

У процесима стратешког планирања и управљања развојем Генерални секретаријат Владе обавља послове:

1) спровођења и координисања процесом стратешког планирања и управљањa развојем, у складу са начелима из члана 4. овог закона,

2) управљања процесом израде, спровођења, вредновања и извјештавања о Стратегији развоја Републике Српске, у сарадњи са републичким органима управе и органима јединица локалне самоуправе,

3) пружања стручне и техничке подршке републичким органима управе у процесу израде стратешких и спроведбених докумената,

4) давања мишљења републичким органима управе о усаглашености средњорочних планова рада и годишњих планова рада са стратешким оквиром и са прописаном методологијом израде,

5) давања мишљења републичким органима управе о усаглашености секторских стратегија са Стратегијом развоја Републике Српске и са прописаном методологијом израде,

6) давања мишљења јединицама локалне самоуправе о усаглашености стратегија развоја јединица локалне самоуправе са Стратегијом развоја Републике Српске и прописаном методологијом израде,

7) вођења евиденције усвојених стратешких докумената у Републици Српској,

8) успостављања и вођење информационе платформе за стратешко планирање,

9) друге послове у области стратешког планирања и управљања развојем у складу са законом.

**Послови републичких органа управе**

**Члан 7.**

(1) У процесима стратешког планирања и управљања развојем републички органи управе обављају послове:

1) спровођења и координисања процесом стратешког планирања и управљања развојем у складу са начелима из члана 4. овог закона, у складу са надлежностима републичкoг органа управе,

2) учешћа у изради, спровођењу, вредновању и извјештавању о Стратегији развоја Републике Српске и Акционог плана за спровођење Стратегије развоја Републике Српске,

3) израде, спровођења, вредновања и извјештавања о секторским стратегијама Републике Српске, акционих планова за њихово спровођење и извјештаја о спровођењу секторских стратегија Републике Српске,

4) учешћа у изради Годишњег програма рада Владе Републике Српске и Годишњег извјештаја о раду Владе Републике Српске,

5) учешћа у изради Смјерница за средњорочно планирање рада републичких органа управе,

6) израде и спровођења средњорочних планова рада, годишњих планова рада и годишњих извјештаја о раду,

7) координисања учешћа јединица локалне самоуправе и Савеза општина и градова Републике Српске (у даљем тексту: Савез) у процесима израде и спровођења секторских стратегија Републике Српске,

8) давања мишљења о усаглашености секторских стратегија јединица локалне самоуправе са секторским стратегијама Републике Српске,

9) обезбјеђења усклађености стратешких и спроведбених докумената са стратешким оквиром, као и мeђусoбнe усклађености стрaтeшких дoкумeнатa,

10) обезбјеђења усклађености буџетског и стратешког планирања,

11) друге послове у области стратешког планирања и управљања развојем у складу са законом.

(2) Одредбе овог закона, које се односе на републичкe органe управе, примјењују се и на службе Владе.

**Послови јединица локалне самоуправе**

**Члан 8.**

(1) У процесима стратешког планирања и управљања развојем, јединице локалне самоуправе обављају послове:

1) спровођења и координисања процесом стратешког планирања и управљања развојем у складу са начелима из члана 4. овог закона,

2) учешћа у изради, спровођењу, вредновању и извјештавању о Стратегији развоја Републике Српске и Акционог плана за спровођење Стратегије развоја Републике Српске,

3) учешћа у изради и спровођењу секторских стратегија Републике Српске, акционих планова за њихово спровођење и извјештаја о спровођењу секторских стратегија Републике Српске,

4) израде, усвајања и спровођења стратегија развоја јединица локалне самоуправе, секторских стратегија јединица локалне самоуправе и акционих планова за њихово спровођење и извјештаја о спровођењу стратегија развоја и секторских стратегија јединица локалне самоуправе,

5) израде Упутства за средњорочно планирање рада јединица локалне самоуправе,

6) израде и спровођења средњорочних планова рада,

7) израде Годишњег плана рада јединице локалне самоуправе и Годишњег извјештаја о раду јединице локалне сaмоуправе,

8) обезбјеђења усклађености стратешког и буџетског планирања,

9) обезбјеђења усклађености стратешких и спроведбених докумената јединица локалне самоуправе са стратешким оквиром, као и међусобне усклађености стратешких докумената јединица локалне самоуправе,

10) друге послове у области стратешког планирања и управљања развојем у складу са законом.

(2) У процесима координисања стратешког планирања и управљања развојем са републичким нивоом власти јединице локалне самоуправе изражавају и заступају своје интересе непосредно и путем Савеза.

**Савјет за развој Републике Српске**

**Члан 9.**

(1) Савјет за развој Републике Српске (у даљем тексту: Савјет) je савјетодавно тијело у процесима стратешког планирања и управљања развојем.

(2) Савјет из става 1. овог члана чине представници Владе, јединица локалне самоуправе, Савеза, академске заједнице и социоекономски партнери.

(3) Чланове Савјета именује Влада.

(4) Начин рада Савјета и друга битна питања за његов рад уређују се Пословником о раду Савјета.

(5) Aдминистративнe пословe за потребе Савјета oбaвљa Гeнeрaлни сeкрeтaриjaт Влaдe.

**Надлежност Савјета**

**Члан 10.**

У процесима стратешког планирања и управљања развојем Савјет обавља послове:

1) предлагања Влади кључних развојних приоритета Републике Српске,

2) пружања савјетодавне подршке и давања препорука Влади у изради и спровођењу Стратегије развоја Републике Српске и секторских стратегија Републике Српске,

3) разматрања годишњих извјештаја о спровођењу Стратегије развоја Републике Српске и секторских стратегија Републике Српске прије њиховог усвајања, те давање препорука о унапређивању њиховог спровођења.

**ГЛАВА III**

**СТРАТЕШКИ ДОКУМЕНТИ**

**Стратешки оквир и стратешки документи Републике Српске**

**Члан 11.**

(1) Стратешки оквир Републике Српске чине стратешки документи, закони и други акти које доносе Народна скупштина Републике Српске, Влада, органи јединица локалне самоуправе, као и документи настали у процесу испуњавања међународних обавеза и обавеза из процеса европских интеграција.

(2) У стратешке документе из става 1. овог члана спадају:

1) Стратегија развоја Републике Српске,

2) секторске стратегије Републике Српске,

3) стратегије развоја јединица локалне самоуправе,

4) секторске стратегије јединица локалне самоуправе.

(3) Израда стратешких докумената заснива се на начелима из члана 4. овог закона, Просторном плану Републике Српске и просторним плановима јединица локалне самоуправе.

(4) Влада доноси уредбу којом се уређују процедуре израде стратешких докумената, структура, усклађивање стратешког планирања са буџетским планирањем, праћење, извјештавање и вредновање стратешких докумената.

**Стратегија развоја Републике Српске**

**Члан 12.**

(1) Стратегија развоја Републике Српске је стратешки документ који утврђује дугорочне циљеве и приоритете развоја Републике Српске и представља основ за израду oстaлих стрaтeшких дoкумeнaтa, спроведбених дoкумeнaтa, буџeтa Рeпубликe Српскe и буџeтa oпштинa и грaдoвa.

(2) Стратегија развоја Републике Српске усклађује економске, друштвене и остале циљеве развоја, уз поштовање мјера заштите животне средине на принципу одрживости, као и захтјеве и приоритете Републике Српске, проистекле из међународних обавеза и процеса европских интеграција.

(3) Влада доноси Одлуку о изради Стратегије развоја Републике Српске.

(4) Генерални секретаријат Владе руководи процесом и координише израду Стратегије развоја Републике Српске у сарадњи са републичким органима управе, јединицама локалне самоуправе, Савјетом и другим заинтересованим субјектима.

(5) Народна скупштина Републике Српске доноси Стратегију развоја Републике Српске на период од седам година, на приједлог Владе.

**Секторске стратегије Републике Српске**

**Члан 13.**

(1) Секторске стратегије Републике Српске су стратешки документи којима се утврђују циљеви и приоритети развоја појединих или више сродних и међусобно повезаних сектора, односно ресора, а усклађене су са Стратегијом развоја Републике Српске и документима проистеклим из међународних обавеза и процеса европских интеграција и представљају основ за израду спроведбених докумената и докумената буџетског планирања.

(2) Уколико Влада на приједлог надлежног рeпубличкoг oргaнa упрaвe утврди потребу за израдом секторске стратегије, доноси одлуку о изради те стратегије.

(3) Влада на приједлог надлежнoг рeпубличкoг oргaнa упрaвe доноси секторске стратегије Републике Српске на период од седам година или на дужи период.

(4) Изузетно од одредаба става 3. овог члана, секторске стратегије се могу доносити и на краћи период за посебне области у појединим секторима.

**Стратегије развоја јединица локалне самоуправе**

**Члан 14.**

(1) Стратегије развоја јединица локалне самоуправе су стратешки документи којим се утврђују стратешки циљеви и приоритети развоја јединица локалне самоуправе и представљају основ за израду секторских стратегија јединица локалне самоуправе и спроведбених докумената јединица локалне самоуправе.

(2) Укoликo градоначелник, односно начелник општине утврди пoтрeбу за израдом стратегијe развоја јединице локалне самоуправе, доноси одлуку о изради тe стрaтeгиje.

(3) Стратегије развоја јединица локалне самоуправе се усклађују са Стратегијом развоја Републике Српске.

(4) Скупштине јединице локалне самоуправе на приједлог градоначелника, односно начелника општине доносе стратегије развоја јединица локалне самоуправе на период од седам година.

**Секторске стратегије јединица локалне самоуправе**

**Члан 15.**

(1) Секторске стратегије јединица локалне самоуправе су стратешки документи којима се утврђују циљеви и приоритети развоја појединих сектора јединица локалне самоуправе, а израђују се уколико је њихово доношење прописано посебним законом.

(2) Градоначелник, односно начелник општине доноси одлуку о изради секторске стратегије.

(3) Секторске стратегије јединица локалне самоуправе се усклађују са Стратегијом развоја Републике Српске, секторским стратегијама Републике Српске и стратегијом развоја јединица локалне самоуправе.

(4) Скупштина јединице локалне самоуправе, на приједлог градоначелника, односно начелника општине доноси секторске стратегије јединица локалне самоуправе на период од седам година, осим у случајевима када је другачије прописано посебним законом из става 1. овог члана.

**ГЛАВА IV**

**СПРОВЕДБЕНИ ДОКУМЕНТИ**

**Спроведбени документи у Републици Српској**

**Члан 16.**

(1) За спровођење стратешких циљева и приоритета утврђених стратешким документима из члана 11. став 2. овог закона израђују се спроведбени документи.

(2) Спроведбени документи у Републици Српској су:

1) Смјернице за средњорочно планирање рада републичких органа управе,

2) Упутство за средњорочно планирање рада јединица локалне самоуправе,

3) средњорочни планови рада републичких органа управе и градоначелника, односно начелника општине и градске, односно општинске управе,

4) годишњи планови рада републичких органа управе,

5) годишњи извјештаји о раду републичких органа управе,

6) Годишњи програм рада Владе Републике Српске,

7) Годишњи извјештај о раду Владе Републике Српске,

8) Годишњи план рада градоначелника, односно начелника општине и градске, односно општинске управе,

9) Годишњи извјештај о раду градоначелника, односно начелника општине и градске, односно општинске управе,

10) акциони планови за спровођење стратешких докумената,

11) годишњи извјештаји о спровођењу стратешких докумената у Републици Српској,

(3) Влада доноси уредбу којом се уређују процедуре израде спроведбених докумената, структурa, праћење, извјештавање и вредновање, те усклађивање са буџетским планирањем.

**Смјернице за средњорочно планирање рада републичких органа управе**

**Члан 17.**

(1) Смјернице за средњорочно планирање рада републичких органа управе израђују се на основу стратешких циљева и приоритета из стратешког оквира из члана 11. овог закона и представљају развојне политике, односно приоритете Владе који се планирају реализовати у периоду од три године.

(2) Смјернице за средњорочно планирање рада републичких органа управе представљају основ за израду средњорочних планова рада републичких органа управе, а израђујe их Генерални секретаријат Владе за сљедећу годину и наредне двије године (у даљем тексту: принцип 1 + 2).

(3) Влада доноси Смјернице за средњорочно планирање рада републичких органа управе.

**Упутство за средњорочно планирање рада јединица локалне самоуправе**

**Члан 18.**

(1) Упутство за средњорочно планирање рада јединица локалне самоуправе израђује се на основу стратешких циљева и приоритета из стратешког оквира из члана 11. овог закона и представља развојне политике, односно приоритете градоначелника, односно начелника општине који се планирају реализовати у периоду од три године.

(2) Упутство за средњорочно планирање јединица локалне самоуправе представља основ за израду средњорочних планова рада јединица локалне самоуправе, а израђује се по принципу 1 + 2.

(3) Градоначелник, односно начелник општине доноси Упутство за средњорочно планирање рада јединица локалне самоуправе.

**Средњорочни планови рада**

**Члан 19.**

(1) Републички органи управе израђују средњорочне планове рада на период од три године по принципу 1 + 2 на основу њихове надлежности и Смјерница за средњорочно планирање рада републичких органа управе, а у склaду са стратешким оквиром из члана 11. овог закона.

(2) Јединице локалне самоуправе израђују средњорочне планове рада на период од три године по принципу 1 + 2 на основу њихове надлежности и Упутства за средњорочно планирање рада јединица локалне самоуправе, а у склaду са стратешким оквиром из члана 11. овог закона.

(3) Средњорочни планови рада из ст. 1. и 2. овог члана представљају основ за израду Документа оквирног буџета, Програма јавних инвестиција и годишњег плана рада републичких органа управе, односно годишњег плана рада градоначелника, односно начелника општине и градске, односно општинске управе.

**Годишњи планови рада републичких органа управе**

**Члан 20.**

(1) Републички органи управе израђују годишње планове рада за фискалну годину на основу средњорочних планова рада републичких органа управе.

(2) Изузетно од става 1. овог члана, републички органи управе могу због непредвиђених околности у годишњи план рада унијети и активности које нису обухваћене средњорочним планом рада.

(3) На приједлог републичких органа управе Влада усваја њихове годишње планове рада.

(4) Годишњи планови рада министарстава и самосталних републичких управа и управних организација саставни су дио Годишњег програма рада Владе Републике Српске.

**Годишњи извјештаји о раду републичких органа управе**

**Члан 21.**

(1) Републички органи управе израђују годишње извјештаје о раду на основу постигнутих резултата у спровођењу годишњих планова рада.

(2) Годишњи извјештаји о раду министарстава и самосталних републичких управа и управних организација саставни су дио Годишњег извјештаја о раду Владе Републике Српске.

(3) Нa приjeдлoг рeпубличких oргaнa упрaвe Влaдa усвaja њихoвe гoдишњe извjeштaje o рaду.

**Годишњи програм рада Владе Републике Српске**

**Члан 22.**

Генерални секретаријат Владе израђује Годишњи програм рада Владе Републике Српске, који представља интегрисани преглед годишњих планова рада министарстава, самосталних републичких управа и управних организација и доставља га Влади на усвајање.

**Годишњи извјештај о раду Владе Републике Српске**

**Члан 23.**

Генерални секретаријат Владе израђује Годишњи извјештај о раду Владе Републике Српске, који обухвата интегрисани преглед годишњих извјештаја о раду министарстава и самосталних републичких управа и управних организација и доставља га Влади на усвајање.

**Годишњи план рада градоначелника, односно начелника општине и градске, односно општинске управе**

**Члан 24.**

Годишњи план рада градоначелника, односно начелника општине и градске, односно општинске управе, представља интегрисани преглед годишњих планова рада градоначелника, односно начелника општине и организационих јединица градске, односно општинске управе, које градоначелник, односно начелник општине доставља скупштини јединице локалне самоуправе на усвајање.

**Годишњи извјештај о раду градоначелника, односно начелника и градске, односно општинске управе**

**Члан 25.**

Годишњи извјештај о раду градоначелника, односно начелника и градске, односно општинске управе, представља интегрисани преглед годишњих извјештаја о раду градоначелника, односно начелника и организационих јединица градске, односно општинске управе, које градоначелник, односно начелник доставља скупштини јединице локалне самоуправе на усвајање.

**Акциони планови за спровођење стратешких докумената**

**Члан 26.**

(1) Генерални секретаријат Владе, у сарадњи са републичким органима управе и јединицама локалне самоуправе, израђује Акциони план за спровођење Стратегије развоја Републике Српске.

(2) Републички органи управе израђују акционе планове за спровођење секторских стратегија.

(3) Јединице локалне самоуправе израђују акционе планове за спровођење стратегија развоја и секторских стратегија.

(4) Влада доноси акционе планове из ст. 1. и 2. овог члана, на период од три године, по принципу 1 + 2.

(5) Градоначелник, односно начелник општине доноси акционе планове из става 3. овог члана на период од три године, по принципу 1 + 2.

**Годишњи извјештаји о спровођењу стратешких докумената**

**Члан 27.**

(1) Годишњи извјештаји о спровођењу стратешких докумената израђују се за Стратегију развоја Републике Српске, секторске стратегије Републике Српске, стратегије развоја jeдиницa лoкaлнe сaмoупрaвe и секторске стратегије јединица локалне самоуправе.

(2) Генерални секретаријат Владе израђује Гoдишњи извјештај о спровођењу Стратегије развоја Републике Српске у сарадњи са републичким органима управе и јединицама локалне самоуправе, а републички органи управе израђују гoдишњe извјештаје о спровођењу секторских стратегија Републике Српске.

(3) Градоначелник, односно начелник општине израђујe гoдишњe извјештаје о спровођењу стратегије развоја jeдиницe лoкaлнe сaмoупрaвe и секторске стратегије јединицe локалне самоуправе.

(4) Годишњи извјештаји о спровођењу стратешких докумената из члaнa 11. стaв 2. тачка 2) овог закона достављају се Влади на усвајање, а годишњи извјештаји о спровођењу стратешких докумената из члaнa 11. стaв 2. т. 3) и 4) достављају се скупштини јединице локалне самоуправе на усвајање.

(5) Годишњи извјештај о спровођењу Стратегије развоја Републике Српске Влада доставља Народној скупштини на усвајање.

**Вредновање стратешких докумената**

**Члан 28.**

(1) Стратешки документи из члана 11. став 2. овог закона се вреднују да би се оцијенио квалитет, напредак и утицај стратешког документа.

(2) Вредновање из става 1. овог члана врши се у процесу израде стратешког документа и/или у току његовог спровођења.

(3) Вредновање у процесу израде стратешког документа врши се ради унапређивања квалитета, релевантности и кохерентности стратешког документа и то у фази његове израде, прије усвајања.

(4) Вредновање у току спровођења стратешког документа врши се ради утврђивања степена извршења стратешког документа, као и сумирања резултата и обезбјеђења улазних елемената за наредне стратешке документе.

(5) Вредновање у току спровођења стратешког документа обавезно се врши у предзадњој години спровођења стратешких докумената, а по потреби и на средини периода спровођења.

**Поступак вредновања стратешких докумената**

**Члан 29.**

(1) Врeднoвaњe Стратегије развоја Републике Српске врши Гeнeрaлни сeкрeтaриjaт Влaдe.

(2) Вредновање стратешких докумената из члaнa 11. стaв 2. тачка 2) овог закона врше републички органи управе, а вредновање стратешких докумената из члaнa 11. стaв 2. т. 3) и 4) овог закона врше јединице локалне самоуправе.

(3) Вредновање стратешких докумената из члaнa 11. стaв 2. овог закона се може повјерити и независном вањском евалуатору.

(4) Влада доноси одлуку о покретању процеса вредновања стратешких докумената из члaнa 11. стaв 2. т. 1) и 2) овог закона.

(5) Градоначелник, односно начелник општине доноси одлуку о покретању процеса вредновања стратешких докумената из члaнa 11. стaв 2. т. 3) и 4) овог закона.

(6) Народна скупштина усваја извјештај о извршеном процесу вредновања Стратегије развоја Републике Српске.

(7) Влада усваја извјештај о извршеном процесу вредновања стратешких докумената из члaнa 11. стaв 2. тачка 2) овог закона, а скупштина јединице локалне самоуправе усваја извјештај о извршеном процесу вредновања стратешких докумената из члана 11. став 2. т. 3) и 4) овог закона.

**ГЛАВА V**

**ФИНАНСИРАЊЕ СТРАТЕШКИХ ПРИОРИТЕТА ОДРЖИВОГ РАЗВОЈА РЕПУБЛИКЕ СРПСКЕ**

**Извори финансирања стратешких приоритета одрживог развоја**

**Републике Српске**

**Члан 30.**

Извори финансирања за реализацију стратешких приоритета одрживог развоја Републике Српске утврђених стратешким и спроведбеним документима из члана 11. став 2. и члана 16. став 2. овог закона су:

1) буџет Републике Српске,

2) буџети јединица локалне самоуправе,

3) средства обезбијеђена на основу јавно-приватног партнерства,

4) средства претприступних и других фондова Европске уније,

5) бесповратна средства других међународних донација,

6) кредити међународних и развојних институција,

7) други извори.

**ГЛАВА VI**

**ПРЕЛАЗНЕ И ЗАВРШНЕ ОДРЕДБЕ**

**Доношење подзаконских аката**

**Члан 31.**

Влада ће у року од шест мјесеци од дана ступања на снагу овог закона донијети:

1) уредбу којом се уређују процедуре израде стратешких докумената, структура, усклађивање стратешког планирања са буџетским планирањем, праћење, извјештавање и вредновање из члана 11. став 4. овог закона

2) уредбу којом се уређују процедуре израде спроведбених докумената, структурa, праћење, извјештавање и вредновање, те усклађивање са буџетским планирањем из члана 16. став 3. овог закона.

**Ступање на снагу**

**Члан 32.**

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-494/21 ПРЕДСЈЕДНИК

Датум: 24. јуна 2021. године НАРОДНЕ СКУПШТИНЕ

Недељко Чубриловић